**Poziv na istraživanje tržišta**

Hrvatska akademska i istraživačka mreža – CARNET, planira započeti postupak javne nabave **Nabava usluge provedbe sigurnosnih testiranja aplikacija i usluga** u sklopu projekta e-Sveučilišta.

Sukladno Zakonu o javnoj nabavi (NN 120/16, NN 114/22) prije formalnog početka postupka javne nabave sa svrhom provođenja istraživanja tržišta (radi pripreme nabave i informiranja gospodarskih subjekata o svojim planovima i zahtjevima u vezi s nabavom), u nastavku ove obavijesti, CARNET objavljuje zahtjeve vezane za nabavu i isporuku tražene opreme.

**U svrhu daljnjeg planiranja i provedbe postupka te izrade dokumentacije o nabavi molimo sve zainteresirane gospodarske subjekte da dostave primjedbe i prijedloge zajedno s predloženom cijenom za navedene usluge CARNET-a sukladno danim zahtjevima najkasnije do 28.02.2025., na adresu elektroničke pošte** **nabava@carnet.hr****.**

U nastavku ove obavijesti zainteresiranim gospodarskim subjektima dostupni su naručiteljevi zahtjevi.

Prilikom provođenja istraživanja tržišta CARNET će postupati na način da svojim postupcima ne narušava tržišno natjecanje niti krši načela zabrane diskriminacije i transparentnosti.

Rezultati provedenog istraživanja ne obvezuju CARNET niti se njime stvara bilo kakav pravni posao/odnos s gospodarskim subjektima koji su u istraživanju sudjelovali.

**Kontekst postupka ove javne nabave**

Kroz predmet nabave Naručitelj želi ojačati sigurnost svih aplikacija i sustava koje su u produkciji, koji će se ili razviti ili nadograđivati kroz projekte koje Naručitelj provodi, a s ciljem unaprjeđenja sigurnosti samih aplikacija, cjelokupnog ekosustava, sigurnosti podataka kojima ti sustavi raspolažu, ali i krajnjeg korisnika pojedinog sustava. Svrha sigurnosnih (penetracijskih) testiranja je ispitati i provjeriti mehanizme upravljanja podacima, kao i cjelokupnu softversku arhitekturu, ali i softverske pakete koji su dio cjelovitog rješenja u svrhu pronalaska ranjivosti koje je potrebno popraviti prije nego pojedina aplikacija ili sustav budu pušteni u produkcijsko okruženje. Svrha sigurnosne podrške za DNS infrastrukturu jest unaprjeđenje sigurnosti DNS infrastrukture kroz dodatni razvoj postojećih alata i testiranje sigurnosti same infrastrukture.

**Predmet nabave**

* Predmet ovog postupka nabave je usluga provedbe sigurnosnih testiranja aplikacija i usluga te sigurnosna podrška za DNS infrastrukturu Naručitelja koja uključuje:
* penetracijski test:
	+ web aplikacije
	+ web servisa,
	+ mobilnih aplikacija,
	+ klijent – server aplikacija,
	+ infrastrukturnog dijela informacijskog sustava izloženog internetu, testiranje otpornosti sustava na DoS i DDoS napade i savjetovanje Naručitelja.
* sigurnosna podrška za DNS infrastrukturu
	+ razvoj i nadogradnju alata za automatsku detekciju zlouporabe .hr domene
	+ Red team vježba
	+ modeliranje prijetnji prema komponentama DNS infrastrukture
* izrada pripadajućih izvještaja.

Nabava podrazumijeva:

* Penetracijski test web aplikacije, penetracijski test web servisa, penetracijski test mobilnih aplikacija, penetracijski test klijent – server aplikacija, penetracijski test infrastrukturnog dijela informacijskog sustava izloženog internetu, testiranje otpornosti sustava na DoS i DDoS napade;
* Pružanje sigurnosne podrške za DNS infrastrukturu što obuhvaća dodatni razvoj i nadogradnju postojećeg alata za automatsku detekciju zlouporabe .hr domene - poboljšanjem postojećih mehanizama detekcije te razvojem i integracijom novih. Postojeći alat je interno razvijena web aplikacija koja zaprima informacije o detektiranim zlouporabljenim domenama od strane nekoliko python skripti koje ih pronalaze koristeći nekoliko različitih metoda;
* provođenje Red team vježbe te modeliranje prijetnji prema komponentama DNS infrastrukture;
* Izradu pripadajućih izvještaja te savjetodavne usluge u području računalne sigurnosti i sigurnosnih testiranja za potrebe Naručitelja.

Detaljni opis predmeta nabave naveden je u Prilogu 2 – Tehnička specifikacija te Prilogu 3 – Popis tehničkih stručnjaka.

**Zahtjevi od gospodarskog subjekta**

Od zainteresiranog gospodarskog subjekta očekuje se da:

1. Ispuni priloženi Troškovnik (Prilog 1 - Troškovnik);
2. Dostavi ispunjenu tablicu Prilog 3 - Popis tehničkih stručnjaka;
3. Dostave referentnu listu projekata u kojima su proveli usluge koje su predmet nabave;
4. Dostavi ostale prijedloge i komentare.